b'\n_START_ARTICLE_\nBeograd\n_START_SECTION_\nKraljevina Srbija\n_START_PARAGRAPH_\nOd 1817. godine grad je bio je prijestolnica Kne\xc5\xbeevine Srbije s prekidom tijekom razdoblja od 1818. do 1841., kada je Kragujevac bio glavni grad. Prijestolnicu iz Kragujevca u Beograd preselio je knez Mihailo Obrenovi\xc4\x87. Kad je Srbija 1878. godine stekla potpunu nezavisnost te postala Kraljevina Srbija, Beograd je opet postao klju\xc4\x8dni grad na Balkanu koji se vrlo brzo razvijao. Me\xc4\x91utim, usprkos izgradnji \xc5\xbeeljezni\xc4\x8dke pruge do Ni\xc5\xa1a, ukupni uvjeti za razvoj gospodarstva i porast kvalitete \xc5\xbeivota u Srbiji bili su lo\xc5\xa1i, a grad je 1900. imao samo 69.100 stanovnika. Ipak, godine 1905. broj stanovnika se pove\xc4\x87ava na preko 80.000, a na po\xc4\x8detku Prvog svjetskog rata i do 100.000, ne ubrajaju\xc4\x87i pritom Zemun koji je tada pripadao Austrougarskoj.\n_START_SECTION_\nZemljopis\n_START_PARAGRAPH_\nBeograd predstavlja svojevrsno raskri\xc5\xbeje putova izme\xc4\x91u Zapadne Europe i Orijenta.  Smje\xc5\xa1ten je u sjevernom dijelu Sredi\xc5\xa1nje Srbije, na u\xc5\xa1\xc4\x87u Save u Dunav te okru\xc5\xbeen Vojvodinom s tri strane. Sredi\xc5\xa1te grada nalazi se na desnoj obali Dunava i desnoj obali Save. Na lijevoj obali Dunava po\xc4\x8dinje Banatska ravnica na kojoj se nalaze Bor\xc4\x8da i Krnja\xc4\x8da, slabije naseljena sjeverna predgra\xc4\x91a. Izme\xc4\x91u desne obale Dunava i lijeve obale Save nalaze se Novi Beograd, Zemun i Sur\xc4\x8din, gdje prolazi biv\xc5\xa1a granica Habsbur\xc5\xa1ke monarhije i Osmanskog carstva. Rijeke Dunav i Sava imaju nekoliko ada - rije\xc4\x8dnih otoka. Najpoznatije su Veliko ratno ostrvo (na samom u\xc5\xa1\xc4\x87u) te Ada Ciganlija na Savi. Urbana povr\xc5\xa1ina grada iznosi 359,96 \xc4\x8detvornih kilometara, dok \xc5\xa1ire gradsko podru\xc4\x8dje obuhva\xc4\x87a prostor od 3.222,68 \xc4\x8detvornih kilometara.\n_START_SECTION_\nKlima\n_START_PARAGRAPH_\nKlima je umjerena kontinentalna. Prosje\xc4\x8dna godi\xc5\xa1nja temperatura zraka iznosi 12,3\xc2\xa0\xc2\xb0C. Najtopliji mjesec je srpanj s prosje\xc4\x8dnom temperaturom od 21,8\xc2\xa0\xc2\xb0C, dok je najhladniji sije\xc4\x8danj s prosjekom od 0,6\xc2\xa0\xc2\xb0C. Beograd godi\xc5\xa1nje u prosjeku ima oko 25 dana s temperaturom ve\xc4\x87om od 30\xc2\xa0\xc2\xb0C. Prosje\xc4\x8dna godi\xc5\xa1nja koli\xc4\x8dina padalina iznosi oko 680 milimetara po \xc4\x8detvornom metru. Broj sun\xc4\x8danih sati godi\xc5\xa1nje iznosi oko 2.025. Najsun\xc4\x8daniji mjeseci su srpanj i kolovoz, a najmra\xc4\x8dniji prosinac i sije\xc4\x8danj, s tek 2 do 3 sun\xc4\x8dana sata dnevno. Za zimu je karakteristi\xc4\x8dna ko\xc5\xa1ava, vrlo hladan vjetar koji dodatno spu\xc5\xa1ta temperature zraka.\n_START_SECTION_\nReljef\n_START_PARAGRAPH_\nSredi\xc5\xa1te grada nalazi se na uzvi\xc5\xa1enom i relativno brdovitom terenu. Najvi\xc5\xa1a to\xc4\x8dka grada je brdo Torlak sa 303 metra nadmorske visine. Ju\xc5\xbeno od gradskih granica nalaze se planine Avala (511 m) i Kosmaj (628 m). Podru\xc4\x8dja Novog Beograda, Zemuna, Batajnice, Sur\xc4\x8dina, Bor\xc4\x8de i Krnja\xc4\x8de reljefno su ni\xc5\xbea te uglavnom ravna zbog djelovanja vode tijekom pro\xc5\xa1losti.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2011. godine, u deset gradskih op\xc4\x87ina Beograda \xc5\xbeivi ukupno 1.232.731 stanovnik, a u svih 17 op\xc4\x87ina koje \xc4\x8dine teritorij Grada Beograda \xc5\xbeivi 1.659.440 stanovnika. Gledano prema stanovni\xc5\xa1tvu, najve\xc4\x87a je op\xc4\x87ina Novi Beograd, koja ima vi\xc5\xa1e od 200.000 stanovnika, od kojih mnogi ondje \xc5\xbeive neprijavljeni.\n_START_SECTION_\nHrvati u Beogradu\n_START_PARAGRAPH_\nPopis daje slu\xc5\xbebenu brojku od 10.381 Hrvata koji \xc5\xbeive u Beogradu, \xc5\xa1to \xc4\x8dini 0,6\xc2\xa0% ukupnog stanovni\xc5\xa1tva.\n_START_SECTION_\nGospodarstvo\n_START_PARAGRAPH_\nTijekom devedesetih godina 20. stolje\xc4\x87a cijela tada\xc5\xa1nja SR Jugoslavija bila je pod sankcijama Ujedinjenih naroda. Tako\xc4\x91er, hiperinflacija jugoslavenskog dinara dodatno je desetkovala gospodarstvo grada. Oporavak po\xc4\x8dinje padom re\xc5\xbeima Slobodana Milo\xc5\xa1evi\xc4\x87a nakon 2000. godine kada su ukinute sankcije._NEWLINE_Danas Beograd i njegovo metropolitansko podru\xc4\x8dje \xc4\x8dine gospodarski najrazvijeniji dio Srbije. Navedeni prostor izme\xc4\x91u ostalog ima i velik prometni zna\xc4\x8daj, \xc5\xa1to dodatno olak\xc5\xa1ava gospodarske aktivnosti. Ovdje se tako ostvaruje vi\xc5\xa1e od 40% dr\xc5\xbeavnog BDP-a, Beograd daje vi\xc5\xa1e od 30% ukupne radne snage u dr\xc5\xbeavi, a njegovi stanovnici ostvaruju i najve\xc4\x87i prosje\xc4\x8dni dohodak u zemlji. U gradu je sjedi\xc5\xa1te svih va\xc5\xbenijih doma\xc4\x87ih gospodarskih ustanova, poput Narodne banke Srbije i Beogradske burze vrijednosnih papira. Tako\xc4\x91er, svoja sjedi\xc5\xa1ta ovdje ima i velik dio najve\xc4\x87ih doma\xc4\x87ih tvrtki te predstavni\xc5\xa1tva me\xc4\x91unarodnih tvrtki.\n_START_SECTION_\nIndustrija\n_START_PARAGRAPH_\nZna\xc4\x8dajno su razvijene tekstilna, metaloprera\xc4\x91iva\xc4\x8dka, elektrotehni\xc4\x8dka, strojarska, kemijska i petrokemijska industrija. Ne\xc5\xa1to slabije razvijena je vojna industrija i brodogradnja.\n_START_SECTION_\nFinancije\n_START_PARAGRAPH_\nU starom dijelu grada smje\xc5\xa1tena je Narodna banka Srbije i Beogradski sajam \xe2\x80\x93 najve\xc4\x87i izlo\xc5\xbebeni prostor u zemlji. Novi Beograd predstavlja glavnu poslovnu \xc4\x8detvrt grada i najbr\xc5\xbee rastu\xc4\x87u poslovnu \xc4\x8detvrt u Jugoisto\xc4\x8dnoj Europi. Ondje su smje\xc5\xa1tene Beogradska burza vrijednosnih papira, poslovni neboder Zapadna kapija Beograda, \xc5\xa1portska dvorana Beogradska arena, poslovni park Airport City Beograd, poslovno-stambeni kompleks Savograd, kongresni kompleks Sava centar, medijska ku\xc4\x87a B92, luksuzni hoteli Hyatt i Continental te veliki prodajni centri U\xc5\xa1\xc4\x87e, Delta i Mercator. Poslovni centar U\xc5\xa1\xc4\x87e sa svojih 25 katova najvi\xc5\xa1i je poslovni neboder u Srbiji.\n_START_SECTION_\nTurizam\n_START_PARAGRAPH_\nZbog svog polo\xc5\xbeaja, burne povijesti, razli\xc4\x8ditih kulturnih utjecaja i znamenitosti, Beograd dio prihoda ostvaruje i od turisti\xc4\x8dkih aktivnosti. Osim gradskih znamenitosti, turisti grad posje\xc4\x87uju i zbog bogatog no\xc4\x87nog \xc5\xbeivota. Grad obiluje no\xc4\x87nim klubovima, koji su osim na ulicama smje\xc5\xa1teni i na splavima du\xc5\xbe obala Save i Dunava. Godi\xc5\xa1nji prihod koji grad ostvari od turizma iznosi oko pola milijarde eura.\n_START_SECTION_\nMediji\n_START_PARAGRAPH_\nBeograd je dom svih va\xc5\xbenih medija u Srbiji. Navedni su samo najva\xc5\xbeniji:_NEWLINE_Radijske postaje:_NEWLINE_RTS \xe2\x80\x93 Radio Beograd, Radio Beograd 202, Radio B92, Radio Indeks, Radio Jugoslavija, Radio Novosti,  Radio Nostalgija,  Radio Politika, Radio Top FM, Radio S, Radio Studio B, Radio Pink_NEWLINE_Televizijske postaje:_NEWLINE_TV Avala, RTS \xe2\x80\x93 Televizija Beograd (1, 2 i RTS Sat), TV B92, TV Khrlo E Romengo (na romskom), TV Ko\xc5\xa1ava, TV Metropolis, TV Pink, TV Politika, TV YU INFO (Info24)_NEWLINE_Produkcijske ku\xc4\x87e:_NEWLINE_Produkcijska grupa Mre\xc5\xbea, Video nedeljnik, VIN Advance, DTV produkcija, Emotion Production, Produkcija Riko\xc5\xa1et,  Produkcijska ku\xc4\x87a Adrenalin_NEWLINE_Doma\xc4\x87e novinske agencije:_NEWLINE_Tanjug, FoNet, Beta, Tiker\n_START_SECTION_\n\xc5\xbdeljezni\xc4\x8dki promet\n_START_PARAGRAPH_\nVa\xc5\xbenu ulogu imaju i linije dr\xc5\xbeavnih i me\xc4\x91unarodnih vlakova. Beograd je vrlo dobro povezan s mnogim doma\xc4\x87im (Kragujevac, Novi Sad, Ni\xc5\xa1, Subotica) i me\xc4\x91unarodnim odredi\xc5\xa1tima (Bar, Be\xc4\x8d, Budimpe\xc5\xa1ta, Istanbul, Ljubljana, M\xc3\xbcnchen, Sofija, Zagreb, Z\xc3\xbcrich). Ipak, velik problem \xc4\x8dini zastarjeli Glavni \xc5\xbeeljezni\xc4\x8dki kolodvor, koji sve te\xc5\xbee zadovoljava zahtjeve modernog \xc5\xbeeljezni\xc4\x8dkog prometa._NEWLINE_U planu je izgradnja metro sustava. Odre\xc4\x91ene su linije Beogradskog metro sustava, a izgradnja po\xc4\x8dinje 2020. godine. U promet bi trebao biti pu\xc5\xa1ten krajem 2025.\n_START_SECTION_\nZra\xc4\x8dni promet\n_START_PARAGRAPH_\nBeogradska zra\xc4\x8dna luka Nikole Tesle nalazi se pored Sur\xc4\x8dina na 12\xc2\xa0km zapadno od sredi\xc5\xa1ta grada, u kojoj se nalazi 20-ak predstavni\xc5\xa1tava stranih zrakoplovnih tvrtki. Godi\xc5\xa1nje njome pro\xc4\x91e oko 5 milijuna putnika.\n_START_SECTION_\nRije\xc4\x8dni promet\n_START_PARAGRAPH_\nOsim kopnenog, u Beogradu va\xc5\xbenu ulogu ima i rije\xc4\x8dni teretni promet, budu\xc4\x87i da se grad nalazi na u\xc5\xa1\xc4\x87u Save u Dunav. Gradska rije\xc4\x8dna luka nalazi se na Dunavu i slu\xc5\xbei prvenstveno za prijevoz i utovar robe. Putni\xc4\x8dki rije\xc4\x8dni promet ima manji zna\xc4\x8daj, a pristani\xc5\xa1ta za ukrcaj i iskrcaj putnika nalaze se na Savi.\n_START_SECTION_\nGradski promet\n_START_PARAGRAPH_\nGradski promet sastoji se od 118 gradskih autobusnih linija (broj prelazi i 300 linija ako se uklju\xc4\x8di i prigradski autobusni promet), 12 tramvajskih linija, 8 linija trolejbusa te gradske i prigradske \xc5\xbeeljeznice (4 plus 1 linija). Metro sustav ne postoji, iako je taj projekt ve\xc4\x87 desetlje\xc4\x87ima u planu te se u bli\xc5\xbeoj budu\xc4\x87nosti planira po\xc4\x8detak izgradnje. Tako\xc4\x91er, u gradu je slu\xc5\xbebeno registrirano vi\xc5\xa1e od 20 taksi udru\xc5\xbeenja, s vi\xc5\xa1e od 1.000 vozila. Cijene taksi usluga uglavnom su ni\xc5\xbee od sli\xc4\x8dnih europskih gradova, ali su i \xc4\x8desti slu\xc4\x8dajevi ilegalnog obavljanja taksi usluga.\n_START_SECTION_\nDoga\xc4\x91anja\n_START_PARAGRAPH_\nBeograd je doma\xc4\x87in nekoliko godi\xc5\xa1njih va\xc5\xbenih me\xc4\x91unarodnih doga\xc4\x91anja, u koja se ubrajaju: Beogradski filmski festival, Beogradski me\xc4\x91unarodni kazali\xc5\xa1ni festival, Beogradski glazbeni festival (skra\xc4\x87eno BEMUS), Beogradski sajam knjiga te Beogradski pivski festival. Tako\xc4\x91er, od 1996. godine u gradu se dvaput godi\xc5\xa1nje (jesen/zima i prolje\xc4\x87e/ljeto) odr\xc5\xbeava i tjedan mode. Beogradski tjedan mode nalazi se na listi 40 najva\xc5\xbenijih tjedana mode u svijetu.\n_START_SECTION_\nNo\xc4\x87ni \xc5\xbeivot\n_START_PARAGRAPH_\nBeograd ima reputaciju grada koji nudi svakodnevni i \xc5\xbeivopisan no\xc4\x87ni \xc5\xbeivot , sa mno\xc5\xa1tvom klubova otvorenih do svitanja \xc5\xa1irom grada, dobrom hranom te raznom ostalom ponudom, poput primjerice kockarnica . Ve\xc4\x87ina najpoznatijih klubova smje\xc5\xa1tena je na splavovima du\xc5\xbe obala Save i Dunava. Ovakvu vrstu zabave ponajvi\xc5\xa1e prakticiraju vikend posjetitelji iz okolnih dr\xc5\xbeava, posebno oni iz Makedonije, Bosne i Hercegovine, Hrvatske i Slovenije. Razlozi koje navode su prijateljska atmosfere, sjajni klubovi i barovi, niske cijene, nepostojanja jezi\xc4\x8dke barijere te i liberalne regulative vezane za no\xc4\x87ni \xc5\xbeivot._NEWLINE_Poznata mjesta za ljubitelje alternativne glazbe poznati su klubovi kao \xc5\xa1to su Akademija  i Klub studenata tehnike . Jedno od najpoznatijih mjesta za alternativne kulturne doga\xc4\x91aje u gradu je Studentski kulturni centar. Koncerti brojnih doma\xc4\x87ih i poznatih stranih grupa se \xc4\x8desto odr\xc5\xbeavaju u SKC-u, kao i umjetni\xc4\x8dke izlo\xc5\xbebe, javne debate i razgovori._NEWLINE_Oni koji su naklonjeni tradicionalnijem srpskom no\xc4\x87nom \xc5\xbeivotu, a ljubitelji su starogradske glazbe, tipi\xc4\x8dne za sjeverne krajeve Srbije, ve\xc4\x8deri uglavnom provode na Skadarliji, staroj boemskoj \xc4\x8detvrti grada gdje su se okupljali pjesnici i umjetnici krajem 19. i po\xc4\x8detkom 20. stolje\xc4\x87a. Ondje se tako\xc4\x91er nalaze i neki od najboljih i najstarijih beogradskih restorana.'